section_heading: Zemljopis
paragraph_text: Zapad županije je bregovit kraj ispresijecan dolinama manjih rijeka poput Gline i Velike Trepče. Teren je mješovit, izmjenjuju se brda obrasla šumama s poljoprivrednim zemljištem oko naselja. Ovaj dio Sisačko-moslavačke županije pogodila je izrazita depopulacija što je posljedica Domovinskog rata i okupacije. Ovim dijelom županije dominira grad Glina, kao jedino urbanizirano naselje. Na samom zapadu se uzdiže Petrova gora, s najvišim vrhom Velikim Petrovcem od 512 mnv.